**Príprava a zadanie na seminár z predmetu Obchodné právo III., LS**

**Téma: Zánik obchodných záväzkov**

1. Uveďte podmienky, za ktorých sa úprava náhrady škody v ObchZ aplikuje na škodu spôsobenú porušením zmluvy a porušením zákona. Naštudovať nález ústavného súdu [sp. zn. II. ÚS 637/2015 z 24. 2. 2016](https://www.ustavnysud.sk/ussr-intranet-portlet/docDownload/681f1702-1d4c-4014-b3c6-32e3513a15d9/Rozhodnutie%20-%20N%C3%A1lez%20II.%20%C3%9AS%20637_2015.pdf.).
2. **Príklad: Náhrada škody a reťazenie dodávateľských vzťahov**

Objednávateľ **O** má s výrobcom strojných zariadení **V** uzatvorenú zmluvu, na základe ktorej sa **V** zaväzuje každý mesiac dodať výrobky- strojné zariadenia o hodnote 10000 Eur a to do s trvaním zmluvy do konca roka (text nižšie). Výrobca **V** potrebuje na výrobu strojov zariadenie subdodávateľa. Keďže mu jeho tradičný subdodávateľ **SD1** v dôsledku záplavy, ktorá postihla jeho továreň, nemohol dodať zariadenie, obrátil sa telefonicky na iného subdodávateľa **SD2** s tým, že súrne potrebuje zariadenie pre splnenie jeho zmluvy s **O** a to už o dva dni, a je za túto subdodávku ochotný zaplatiť dvojnásobok bežnej ceny. Napriek tomu, že **SD2** plnenie v telefóne prisľúbil, zariadenie včas nedodal. Výrobca **V** tak zmluvu nie je schopný splniť, v hanbe sa pred objednávateľom **O** zatajuje, nekomunikuje.

Objednávateľ O následne po piatich dňoch omeškania poslal V list, v ktorom:

1. Žiadal o zaplatenie zmluvnej pokuty vo výške 1500 Eur,
2. odmietol zaplatiť 1000 Eur za posledný kalendárny mesiac, keďže nedostal tovar a
3. odstúpil od zmluvy.

V zmluve medzi V a O sa objavujú nasledovné ustanovenia, ktoré sa Vám zdajú byť relevantnými:

„ ***čl. IX Dodanie a následky nedodania***

1. *Dodávateľ je povinný dodať výrobky do 12-teho kalendárneho dňa nasledujúceho mesiaca na miesto dodania, ktorým je sklad objednávateľa v Kechneci.*
2. *V prípade nedodržania termínu uvedeného v odseku (1) tohto článku zmluvy je:*
	1. *Dodávateľ povinný zaplatiť zmluvnú pokutu pozostávajúcu zo sumy 1000 Eur paušálnej pokuty za porušenie a 100 Eur za každý deň omeškania a*
	2. *Objednávateľ je oprávnený od zmluvy odstúpiť, ak nebudú výrobky dodané ani do 15-teho daného kalendárneho mesiaca.*“

Okrem toho, v spoločných ustanoveniach zmluvy sa uvádza:

**„*čl. XXI Spoločné pravidlá***

1. *Neplatnosť žiadneho z ustanovení nespôsobuje neplatnosť zmluvy.*
2. *Ak je čo i len jedno ustanovenie tejto zmluvy neplatné alebo ukončené či je inak spôsobená jeho neúčinnosť, ostatné ustanovenia zmluvy sa budú vykladať tak, aby účinky daného ustanovenia boli čo najviac zachované.*
3. *Nič v tejto zmluve sa nebude vykladať tak, že by sa tým objednávateľ vzdával akýchkoľvek iných práv, ktoré mu z práva rozhodného pre tento právny vzťah vyplývajú, najmä, ale nie len, práva požadovať náhradu škody, nákladov, primeraného zabezpečenia, námietok umožňujúcich mu odoprieť plnenie, či už v časti, alebo v plnom rozsahu.*
4. *...*“

Posúďte nároky, najmä splnenie ich podmienok a rozsah:

1. O voči V, vrátane platnosti uvedených dojednaní
2. V voči SD1 a SD2. Najmä to, aký rozsah náhrady škody môže V voči SD1/2 uplatniť? Môže žiadať konkrétne:
	1. Náhradu 1000 Eur, ktoré za posledný mesiac nezískal?
	2. Náhradu zmluvnej pokuty, ktorú musel (ak musel) zaplatiť?
	3. Náhradu výpadku príjmu spôsobeného odstúpením od zmluvy?

**Naštudovať** aj:

* uznesenie NS SR sp. zn. [6 M Cdo 16/2012](http://www.supcourt.gov.sk/data/att/31283_subor.pdf) z 30. októbra 2013
* rozsudok NS ČR [sp. zn. 23 Cdo 3202/2013](http://nsoud.cz/Judikatura/judikatura_ns.nsf/WebSearch/F020155F1B15B906C1257F2A00366840?openDocument&Highlight=0,) z 30. 9. 2015 a
* uznesenie NS SR sp. zn. [7 Cdo 104/2012](http://www.supcourt.gov.sk/data/att/30130_subor.pdf) z 30.4.2013.